ગુજરાતના પિડીયાટ્રિક સર્જન્સની યાદી બનાવીએ તો અમદાવાદ સ્થિત ડો તેજસ નાયકનું નામ પ્રથમ હરોળમાં આવે તેમાં કોઈ બે મત નથી પરંતુ બહુ ઓછા લોકોને ખબર હશે કે આ ડોક્ટર ભારતના ઈતિહાસ સાથે જોડાયેલી વસ્તુઓના બહુ મોટા સંગ્રાહક હોવાની સાથોસાથ ખૂબજ સારા પેઈન્ટર તથા રંગોળી આર્ટિસ્ટ, નેચરાલિસ્ટ અને બર્ડ ફોટોગ્રાફર પણ છે એટલું જ નહીં તેમના ગ્રાન્ડફાધર ભારતના પૂર્વ પ્રધાનમંત્રી ભારતરત્ન ગુલઝારીલાલ નંદાના નામે બાળસ્વાસ્થ્ય અભિયાન ચલાવે છે જેમાં સાબરકાંઠા જિલ્લાના ત્રણ હજાર બાળકોને સ્વાસ્થ તથા શિક્ષણ સહિતની સેવાઓ આપે છે. પપ્પાના કબાટમાંથી મળેલા કેટલાંક જૂના ચલણી સિક્કાઓથી શરૂ થયેલો સંગ્રહ કરવાનો શોખ આજે શિખર ઉપર છે, તેઓ જે ઘરમાં રહે છે તે ઘર એક એવું લિવિંગ મ્યુઝીયમ છે જ્યાં તેમનું કલેક્શન રસપૂર્વક નિહાળવું હોય તો ઓછામાં ઓછા ચાર થી પાંચ કલાકનો સમય લાગે.